b'\n_START_ARTICLE_\nCarl Grahn\n_START_SECTION_\nUra\n_START_PARAGRAPH_\nGrahn oli KooKoon kasvatti. H\xc3\xa4n siirtyi B-juniori-ik\xc3\xa4isen\xc3\xa4 KalPaan. Grahn torjui siell\xc3\xa4 kolme SM-liigaottelua kaudella 1998\xe2\x80\x931999 vain 17-vuotiaana. KalPan miesten joukkue teki kauden j\xc3\xa4lkeen konkurssin, mutta Grahn jatkoi pelej\xc3\xa4\xc3\xa4n A-nuorissa kauden 1999\xe2\x80\x932000 ja h\xc3\xa4net varattiin sielt\xc3\xa4 Los Angeles Kingsiin numerolla 282 NHL:n varaustilaisuudessa 2000._NEWLINE_Kaudeksi 2000\xe2\x80\x932001 Grahn palasi kasvattajaseuraansa KooKoohon pelaamaan Mestist\xc3\xa4. H\xc3\xa4n toimi kauden kakkosmaalivahtina Sami Heikkiselle ja torjui 14 ottelussa. Kaudella 2001\xe2\x80\x932002 Grahn kuitenkin nousi KooKoon ykk\xc3\xb6smaalivahdiksi, kun Heikkinen oli pitk\xc3\xa4\xc3\xa4n sivussa. H\xc3\xa4n torjui 36 runkosarjaottelussa. Grahn voitti kev\xc3\xa4\xc3\xa4ll\xc3\xa4 2002 Mestiksen hopeaa ja kev\xc3\xa4\xc3\xa4ll\xc3\xa4 2003 tuli pronssia._NEWLINE_Grahn siirtyi kaudeksi 2003\xe2\x80\x932004 SM-liigaan ja Pelicansiin. H\xc3\xa4n nousi harjoituspelien vahvoilla otteillaan joukkueen aloittavaksi ykk\xc3\xb6smaalivahdiksi Mikko R\xc3\xa4m\xc3\xb6n ohi. Grahn kuitenkin putosi nopeasti taas joukkueen kakkosmaalivahdiksi. Lokakuussa 2003 h\xc3\xa4n siirtyi lainalle Kiekko-Vantaaseen, kun Pelicans lainasi maalivahtiosastolleen Jokereiden Markus Helasen. Grahn pelasi Vantaalla kahdeksan ottelua, kunnes h\xc3\xa4n palasi marraskuussa Pelicansiin, kun Helanen puolestaan palasi taas Jokereihin. Grahn pelasi liigajumboksi j\xc3\xa4\xc3\xa4neess\xc3\xa4 Pelicansissa yhteens\xc3\xa4 21 ottelua._NEWLINE_Huhtikuussa 2004 Grahn palasi KooKoohon. Kahden siell\xc3\xa4 ykk\xc3\xb6smaalivahtina vietetyn kauden j\xc3\xa4lkeen h\xc3\xa4n pelasi kauden 2006\xe2\x80\x932007 Ruotsin I-divisioonan Olofstr\xc3\xb6ms IK:ssa. Grahn palasi kaudeksi 2007\xe2\x80\x932008 Kiekko-Vantaaseen. H\xc3\xa4n toimi kakkosmaalivahtina Matti Kaltiaiselle ja torjui vain 10 ottelussa. Kausi j\xc3\xa4i Grahnin uran viimeiseksi.\n_START_SECTION_\nMaajoukkue\n_START_PARAGRAPH_\nGrahn pelasi 4 B-maaottelua ja 27 maaottelua ik\xc3\xa4kausimaajoukkueissa.'